  Майя Бывальцева Санкт-Петербруг но Удмуртия вузкарон но экономика, тодос но техника, мерлык но лулчеберет удысъёсын валче ужан сярысь тупанкыл юнматӥзы. 30-тӥ куартолэзе со сярысь ивортӥз элькун тӧролэн но кивалтэтлэн пресс-службазы. Улосвыл кивалтӥсь Александр Соловьёв но Санкт-Петербурглэн губернаторез Георгий Полтавченко Удмуртилэн уйпал шоркарын арняез улсын пумиськылӥзы. «Ми умой тодӥськомы, мар тунсыко милем Удмуртиен валче ужан ласянь. Санкт-Петербург эмъюмъёс поттон кластерысь вузъёсты ӵектыны быгатоз. Милемлы тунсыко Удмуртиысь сиён-юонъёсты ваён, со чылкыт но ӟечлыко луэменыз тодмо. Ми гурт удысын ваньбур поттӥсьёслы Петербургын шутэтскон нуналъёсы ужась ярмаркаосы пыриськон ласянь юрттэт сётыны дась», — Георгий Полтавченколэсь кылъёссэ шарая «Петербургский дневник» издание. Со сяна, кык улосвылъёслэн кивалтӥсьёссы покчи но шор ёзо ужбергатон, кунпуш туризм, эм удысъёсын валче ужан ужпумъёсты эскеризы. Кылсярысь, 2016-тӥ арын сӥзьыл Удмуртиысь предприятиос «Российский промышленник» форуме пыриськыны быгатозы. Со сяна, Удмуртие Санкт-Петербургысь эм удысъя ӧнерчиосты ӧтён ужпум эскериське. Соос элькунын улӥсьёсын пумиськозы но уйпал шоркарысь клиникаосын эмъяськыны направлениос сётозы. «Умой йылолъёс уг уретӥсько. Та нунал но Удмуртия но Санкт-Петербург куспын валче ужан ласянь пайдалыко луиз. Элькунмылэн Россиысь улосвылъёсын вузбергатоназ тӥляд карды 5-тӥ инты басьтэ. Берло аръёсы вузбергатон куинь поллы будӥз но 6 миллиард манетозь вуиз. Милям улосвылмы тӥлед сиён-юонъёс (йӧл, йӧлвыл, сыръёс), машинаос лэсьтон удысысь вузёсты, эм тӥрлыкъёс, со пӧлын хирургилы тӥрлык, ортопедической вузъёс но соослы ёзъёс келя. Элькунысь промышленность но гурт возёс удысъёсысь предприятиослэсь луонлыкъёссэс умой возьматэ татчы ваем адӟытон. Со сяна, ми карез лэсьтон политика ласянь выльдӥськонъёстэс адӟиськомы. Милям троссэ асэстыны но улосвыламы пыӵатыны мылкыдмы вань. Озьы ик вераны быгатӥсько улон-вылонлэн ӟечлыкезъя стандартъёс, кар возёсэн кивалтон амалъёс сярысь», — Александр Соловьёвлэсь кылъёссэ вера Удмуртиысь тӧролэн пресс-службаез. Кенешонъёс бере улосвылъёслэн кивалтӥсьёссы тупанкылэз юнматӥзы. 30-тӥ куартолэзе адӟытонъёсъя «Ленэкспо» центрын Удмуртиысь предприятиослэн стендъёсынызы экспозиция усьтӥськиз. Отын элькунлэн промышленность, агропром огъет, эм, туризм удысъёсын, инновациосын но инвестициосын ужан луонлыкъёсыз возьматэмын. НЯЛТАС ВЕРАСА Санкт-Петербурглэн но Удмуртилэн валче ужанзылэн историез дауръёсын лыдъяське. 18-тӥ даур шорын ай Вотка заводысь усточиос эксэйлэсь куронзэ быдэстӥзы — Петропавловской крепостьысь Пётрлы но Павеллы сӥзем Соборлэн колокольняезлы шпиль лэсьтӥзы. Со вакытэ сыӵе ужъёсты быдэстыны быгато вал Англиысь гинэ ӧнерчиос, но соос 2 поллы тросгес дун куризы. «Вераны луэ, соку ини дунне адӟиз аспӧртэм «импортозамещениез», — пусйиз Удмуртилэн тӧроез Александр Соловьёв. Тегъёс: Политика Ужбергатон Промышленность Туризм Удмуртия гуртвозёс Санкт-Петербург АлександрСоловьёв экономиканоконьдонужпумъёс  